Twee mans kritiek ná botsing teen perde, donkieDie ongeluk het op die N12-Potchefstroompad (Foto: Netcare911) Twee mans van Krugersdorp is in ŉ ernstige toestand in die hospitaal nadat hulle Sondag in die vroeë oggendure teen ŉ donkie en twee perde gebots het. Chris Botha, Netcare911-woordvoerder, het gesê die ongeluk het op die N12-Potchefstroompad, bykans 40 km buite Soweto, plaasgevind. Die impak van die ongeluk het die bakkie die veld in laat jaag. Volgens Botha was albei perde en die donkie dood, en albei mans in ŉ kritieke toestand. Die mans is na ŉ nabygeleë hospitaal gehaas. ŉ Ondersoek na die voorval is van stapel gestuur en duur tans voort.